คาดบาทเคลื่อนไหว28.90-29.50บ/ดอลล์
นักวิเคราะห์ จับตาสัญญาณดูแลค่าเงินบาทและทุนเคลื่อนย้าย คาดสัปดาห์หน้าเคลื่อนไหวกรอบ 28.90-29.50 บาทต่อเหรียญสหรัฐ
27 เม.ย. 2556

นักวิเคราะห์ จับตาสัญญาณดูแลค่าเงินบาทและทุนเคลื่อนย้าย คาดสัปดาห์หน้าเคลื่อนไหวกรอบ 28.90-29.50 บาทต่อเหรียญสหรัฐ
ศูนย์วิจัยกสิกรไทยและบริษัทหลักทรัพย์กสิกรไทย ประเมินแนวโน้มค่าเงินบาทในสัปดาห์ถัดไป (29 เม.ย.-3 พ.ค.) เงินบาทอาจเคลื่อนไหวในกรอบ 28.90-29.50 บาทต่อเหรียญสหรัฐ โดยคงต้องจับตากระแสการเคลื่อนย้ายเงินทุนระหว่างประเทศ สัญญาณการดูแลความเคลื่อนไหวของเงินบาท รวมถึงผลการประชุมนโยบายการเงินของธนาคารกลางสหรัฐฯ (เฟด) ขณะที่ต้องติดตามตัวเลขเศรษฐกิจสหรัฐฯ ที่สำคัญ ได้แก่ ตัวเลขตลาดแรงงาน ดัชนีความเชื่อมั่นผู้บริโภค ดัชนี ISM ภาคการผลิต-ภาคบริการเดือนเม.ย. ยอดทำสัญญาซื้อบ้านที่รอปิดการขาย ยอดสั่งซื้อของโรงงาน รายได้-รายจ่ายส่วนบุคคล รายจ่ายด้านการก่อสร้างเดือนมี.ค. ดัชนีราคาบ้านเดือนก.พ. และจำนวนผู้ขอรับสวัสดิการว่างงานรายสัปดาห์     
สำหรับช่วงสัปดาห์ที่ผ่านมา เงินบาทกลับไปอ่อนค่าทะลุระดับ 29.00 แตะระดับต่ำสุดในรอบ 3 สัปดาห์ใกล้ 29.40 บาทต่อเหรียญสหรัฐ โดยคำเตือนถึงการแข็งค่ามากเกินปัจจัยพื้นฐานของเงินบาทจาก ธปท. กระตุ้นให้นักลงทุนต่างชาติเข้าซื้อคืนเงินเหรียญสหรัฐ อย่างต่อเนื่องตั้งแต่ในช่วงต้นสัปดาห์ ขณะที่ กลุ่มผู้นำเข้าก็มีความต้องการเงินเหรียญสหรัฐ เพิ่มมากขึ้นในช่วงปลายเดือนด้วยเช่นกัน นอกจากนี้ เงินบาทยังถูกกดดันเพิ่มเติมในช่วงปลายสัปดาห์ จากสถานะขายสุทธิในตลาดพันธบัตรของนักลงทุนต่างชาติ
ส่วนความเคลื่อนไหวในวันศุกร์ (26 เม.ย.) เงินบาทขยับแข็งค่าขึ้นเล็กน้อยมาเคลื่อนไหวอยู่ใกล้ระดับ 29.30 บาทต่อเหรียญสหรัฐ (หลังตลาดการเงินในประเทศปิดทำการแล้ว) ในช่วงหลังนายกิตติรัตน์ ณ ระนอง รองนายกรัฐมนตรี และรมว.คลัง แถลงผลการประชุมเพื่อหารือร่วมกันถึงผลกระทบค่าเงินบาท โดยระบุว่า ยังไม่มีมาตรการ ณ ขณะนี้ แต่พร้อมจะใช้มาตรการหากจำเป็น ทำให้เงินบาทอยู่ที่ระดับ 29.36 เทียบกับระดับ 28.61 บาทต่อเหรียญสหรัฐ ในวันศุกร์ก่อนหน้า (19 เม.ย.)